Advertisements Blog post minn osservatur politiku Li jiġi attakkat ġurnalist minħabba il-kitbiet tiegħu ma tagħmilx sens u hija xi ħaġa li għandha tkun kundannata. Kull min jitkellem kontra dawn il-manuvri jkun qed juri li ma jippermettiex li jsiru attakki fuq il-liberta' tal-kelma. Biss irrid inkun onest ma kulħadd u ma kull ġurnalist u bloġġer. Allura għax qatt ma saret kundanna kull meta qed jiġi mgħajjar Dr Mercieca allavolja min-nies magħrufa u li saħansitra jiktbu isimhom jew jippostjaw f'isimhom? Għaliex qatt ma ntweriet ebda solidarjeta? Mela mhux kulħadd uman! Bħal dak li qallu mhux kulħadd iweġġa' minn attakki fuq l-integrita tal-persuna! Mela barra li nuri solidarjeta ma' min ġie attakkat, nagħmel l-istess ħaġa ma' Dr Simon Mercieca li kemm-il darba ġejt attakkat u mgħajjar minħabba l-linja ta' ħsieb tiegħek. Il-liberta tal-kelma tippermetti li kull ġurnalist jew blogger juża moħħu u jwassal il-ħsieb tiegħu, skond kif jidhirlu hu. Nuri solidarjeta miegħek talli tagħti lilna spazju għall-ħsibijiet tagħna. Naqbel mal-Kap tal-Oppożizzjoni li jikkundanna l-kultura ta' mibegħda li titfaċċa kontra ġurnalisti jew bloggers, bħal ma nikkundanna lil kull ġurnalist jew bloġġer li juża l-ispażju tiegħu jew tagħha biex jinsulenta jew ixerred aħbar mhux veritiera jew li twassal biex tagħmel il-ħsara lill-persuna diskussa. Biss ikolli ngħid li ma naqbilx ma' Dr Bernard Grech, li jistieden lill-Prim Ministru li jagħmel bħalma għamel hu. Il-Prim Ministru jaf żgur x'inhu għaddej u jaf x'inhuma l-obbligi tiegħu. Jaf ukoll jiżen dak li għandu jagħmel. L-attakki fuq kull ġurnalist u fuq kull blogger għandhom jiġu kundannati. Kull ġurnalist u kull blogger, taqbel jew ma taqbelx mal-ħsieb tiegħu, jirrappreżenta r-raba' pilastru tad-demokrazija u jiġri x'jiġri lil kull ġurnalist jew blogger, kull darba għandu jkun hemm kundanna. It-theddid, it-tfixkil u l-intimidazzjoni ilhom għaddejjien u għaddew fuq ħafna aktar ġurnalisti u bloggers qabel. Mela jkun ta' ġid għal kulħadd li niddefendu lill-ġurnalisti u bloggers li kontinwament jgħaddulna l-ħsibijiet tagħhom għall-informazzjoni tagħna, il-pubbliku.